Duisende polisielede ly aan depressieMeer as 10 000 polisielede ly aan depressie en ŉ verdere 2 700 aan posttraumatiese stres as gevolg van stresvolle werksomstandighede. Só sê Nathi Mthethwa, die minister van polisie. Hy het dié skokkende statistiek Donderdag bekend gemaak tydens die opening van ŉ kantoorblok van Polmed, die polisie se mediese skema. Volgens Nthethwa maak baie lede nie gebruik van die voordele vir psigoterapie wat hul mediese skema bied nie, omdat dit as ŉ swakheid beskou word om van dié tipe dienste gebruik te maak. “Sulke wanpersepsies moet uit die weg geruim word,” het hy gesê. Hy het ŉ beroep op polisie-vakbonde gedoen om hul lede aan te moedig om van die hulpbronne vir sielkundige hulp wat tot hul beskikking is, gebruik te maak. “In verskeie gevalle is beamptes nie emosioneel en sielkundig daartoe in staat om stresvolle situasies, wat voortdurend voorkom, te hanteer nie. Dit het katastrofiese gevolge vir hul psigiese gesondheid,” het hy gesê. Hy het lede ook aangemoedig om gereeld vir beradingsessies te gaan om te “ontlont”.